**Проект: ,,Рециклирање за почист Аеродром”**

**ОПИС НА НАДЛЕЖНОСТИ**

**(TERMS OF REFERENCE)**

**спроведување обука на млади волонтери и изработка на анализа за правилно селектирање отпад и користење на машини за рециклирање во општина Аеродром**

**Основни информации**

Проектот ,,Рециклирање за почист Аеродром” e спроведуван од Здружението на граѓани Иницијатива за европска перспектива, а финансиски поддржан од општина Аеродром, во рамки на проектот „Clean AirDrom – нула цврст отпад во општина Аеродром“, финансиран од Европската Унија и ко-финансиран од Швајцарската агенција за развој и соработка.

**За проектот**

Проектот има за цел да придонесе кон оттикнување поголема вклученост на локалното население во селектирање отпад од пакување (ПЕТ) и правилно користење на машините за рециклирање во општина Аеродром преку: поттикнување на волонтеризам кај младите и подобрување на нивното знаење и вештини за селектирање отпад и користење на машини за рециклирање; подигнување на еколошката свест, промоција и обезбедување поддршка на локалното население за правилно користење на машините за рециклирање отпад од пакување во општина Аеродром; и овозможување практична едукација на ученици од основните училишта во општина Аеродром за процесот на рециклирање преку посета на центар за рециклирање. Клучните целни групи на овој проект се младите/учениците, наставниците родителите и целокупното локалното население на општина Аеродром.

**Цел на повикот**

Секојдневните човекови активности влијаат врз животната средина, а ресурсите на Земјата не се неограничени. Секој ден, милиони тони отпад се произведуваат ширум светот, што придонесува за деградација на животната средина. Сепак, преку свесни напори во управувањето со отпадот и рециклирањето, негативните влијанија врз нашата планета можат значително да се намалат. Оттука, воведувањето на машини за рециклирање во дворовите на 11 основни училишта и градинки во општина Аеродром, претставува значителен чекор кон подобрување на управувањето со отпад од пакување. Но, воведувањето нови технологии и процеси може да претставува предизвик за локалното население. Кога нешто не е познато, на луѓето им треба време да научат како функционира и да изградат навика да го користат. Без соодветна промоција, едукација и поддршка, дури и најнапредните системи за рециклирање може да останат недоволно користени. Исто така, недоволно развиената свест кај населението и разбирање како малите, секојдневни активности можат да доведат до значителни еколошки придобивки, може да претставува дополнителна пречка во селекцијата на отпад и користењето на машините за рециклирање. Дополнително, постои минимален ангажман од клучните демографски групи, како што се жените и младите, во подигање на еколошката свест и учество во иницијативи за селектирање отпад.

Во тој контекст, целта на овој повик е **ангажирање на експерт за** **спроведување обука на млади волонтери и изработка на анализа за правилно селектирање отпад и користење на машини за рециклирање во општина Аеродром.**

**Задачи:**

Избраниот експерт ќе има за задача да подготви и спроведе еднодневна обука на млади волонтери за правилна селекција на отпад од пакување, со фокус на (ПЕТ) пластика и лименки и користење на машините за рециклирање во општина Аеродром. Целта е волонтерите да се стекнат со практично знаење за принципите на одржливо управување со отпадот и да се стекнат со вештини за ефективна комуникација со различни целни групи, вклучувајќи ги младите и ранливите категории на граѓани, како и да ги мотивираат и подигнат свеста за практиките за рециклирање на локалното население. Еднодневната обука ќе се одржи во Скопје. Дополнително, експертот ќе има за задача да подготви анкетен прашалник за селектирање отпад и користење на машините за рециклирање во општина Аеродром, кој ќе им го презентира на младите волонтери и начинот на кој треба да се собираат податоците. Врз основа на добиените информации од прашалникот ќе биде потребно да изработи анализа со вклучени препораки. Анализата ќе биде објавена на веб страната и социјалните мрежи на ИЕП, а ќе биде споделена и со општина Аеродром.

**Клучните задачи и одговорности на избраниот понудувач вклучуваат:**

1. **Обука на млади волонтери**
* **Подготвителни активности**: Подготовка на материјали за еднодневна обука (пр. презентација/видеа, и сл.) на младите волонтери за правилно селектирање отпад (со фокус на (ПЕТ) пластика и лименки) и користење на машини за рециклирање во општина Аеродром.
* **Обука на млади волонтери**: Спроведување еднодневна обука на млади волонтери за правилно селектирање отпад (со фокус на (ПЕТ) пластика и лименки) и користење на машини за рециклирање во општина Аеродром.
* **Извештај:** Ангажираниот експерт треба да достави извештај од минимум 1 странa до максимум 2 страни на македонски јазик.
1. **Изработка на анализа**
* **Подготвителни активности**: Подготовка на прашалник за бројот на рециклирани лименки, пластика и друго во машини за рециклирање во општина Аеродром, како и за искуството на учениците, наставниците и родителите за нивното користење со машините за рециклирање и нивното разбирање за одржливо управување со отпад.
* **Изработка на анализа:** Изработка на анализа врз основа на добиените информации од прашалниците, со вклучени препораки. Анализата треба да биде напишана од минимум 3 до максимум 10 страници на македонски јазик.
* **Извештај:** Ангажираниот експерт треба да подготви еден извештај од минимум 1 до максимум 2 страници на македонски јазик.

**Потребни услови**

Квалификации:

Заинтересираните понудувачи треба да ги исполнат следниве минимални услови:

* Дипломиран или магистер по наука за животна средина, екологија, шумарство, политика за животна средина, или поврзана област или 5 години докажано професионално искуство во областа.
* Солидни познавања во областа на заштита на животна средина/управување со отпад/селектирање отпад (со фокус на (ПЕТ) пластика и лименки).
* Поседување лиценца за управител со отпад (МЖСПП) ќе се смета за предност.
* Професионално искуство во спроведување на обуки, подготовка на прашалници и изработка на анализи/стратегии/програми/акциски планови и други релевантни документи во областа.
* Силни вештини за комуникација, пишување, презентација, едукација, истражување и анализа.
* Одлично познавање на Microsoft Office пакетот. Познавање на други ВИ алатки ќе се смета за предност.

**Времетраење на ангажманот**

Времетраењето на ангажманот е вкупно три месеци од денот на потпишување на Договорот (за Спроведување обука на млади волонтери и изработка на анализа за правилно селектирање отпад и користење на машини за рециклирање во општина Аеродром).

**Финансиски надомест**

Максималниот буџет за обука на млади волонтери изнесува 36.813 денари (Планираниот дневен надоместок за обука во бруто износ ќе биде: 3 денови х максимално 12.271 денари или вкупно 36.813 денари) и ги вклучува сите трошоци што можат да се појават во текот на извршувањето на работата. Максималниот буџет за изработка на анализа изнесува 49.084 денари (Планираниот дневен надоместок за анализа во бруто износ ќе биде: 4 денови х максимално 12.271 денари или вкупно 49.084 денари) и ги вклучува сите трошоци што можат да се појават во текот на извршувањето на работата. Исплата ќе се изврши во МКД согласно договорот.

Плаќањето ќе се врши според следнава динамика:

* Прва исплата по извршување на обврската за обука на млади.
* Втора исплата по извршување на обврската за изработка на анализата.